Поштовани чланови Изборног већа,

Имајући у виду надлежност коју као декан имам, да се старам о

законитости и правилности рада као и о примени Статута и других општих аката нашег Факултета, овом приликом истичем своје схватање да је Одлука која је донета на седници Изборног већа, од 19.02.2021. године, о обустави поступка за избор у звање сарадника – асистента, није у складу са законом.

ОБРАЗЛОЖЕЊЕ

Непоступање у складу са Статутом Филозофског факултета, као општим актом нашег Факултета, јесте и представља незаконитост и неправилност у раду Факултета, на коју овом приликом реагујем. Указујем вам на Статутом Факултета прописане одлуке које се у поступку избора у звање могу донети, то су:

1. одлука којом утврђује предлог за избор кандидата (усвајањем предлога Комисије);
2. одлука којом не утврђује предлог за избор кандидата (неусвајањем предлога Комисије);
3. одлука којом не утврђује предлог за избор кандидата (усвајањем предлога

Комисије да се не предлаже ни један кандидат); и

1. одлука о именовању нове Комисије (неусвајањем предлога Комисије да се не предлаже ни један кандидат).

Разјашњење имамо у следећем: доношењем одлуке под бројем 2. и бројем 3. дошло

би до обуставе поступка по самом закону те би у том случају констатовање обуставе поступка било само декларативног карактера. Прецизније, то значи да би се и без констатовања, поступак свакако обуставио управо услед одлучивања о предлогу на прописан начин.

С тим у вези, незаконитост донете одлуке о обустави поступка се огледа, са једне стране, у процесном пропусту – непостојања претходног одлучивања о предлогу Комисије у складу са којим би се донела одређена одлука чије би дејство била обустава поступка, али са друге стране и у ненадлежности нас, као Изборног већа, да такву одлуку донесемо.

Како је словом Статута децидно предвиђена садржина одлуке која се на самом крају јавног конкурса, уочи одлучивања о предлогу Комисије може донети, то овом приликом стављам разматрање реферата Комисије као тачку дневног реда и позивам вас да, с обзиром да је предложени кандидат одустао, а да је било и других пријављених кандидата, гласате о предлогу да се донесе закључак о одлагању доношења одлуке и одређивању рока од 30 дана за допуну реферата новим предлогом Комисије за избор кандидата.

ДЕКАН ФАКУЛТЕТА

Проф. др Миомир Деспотовић